SLOVENŠČINA, 8. RAZRED

DATUM: 28. 5. 2020 IN 1. 6. 2020

TEMA: Razlaga naravnega pojava

Pozdravljeni, osmošolci!

Tu je vaša današnja naloga. Besedilna vrsta, ki jo boste danes spoznali, je povezana z aktualnim dogajanjem. Nedolgo nazaj nas je stresel potres – žarišče je bilo v Zagrebu. Ste se že kdaj spraševali, kaj je vzrok za njegov nastanek? Vas je kdaj zanimalo, kaj je vzrok za kakšen drug naravni pojav npr. grom, orkan, cunami?

No, danes se boste spoznali z novo vrsto besedila, in sicer spoznali boste razlago nastanka naravnega pojava.

Za delo boš potreboval/-a 2. del delovnega zvezka.

Najprej je tvoja naloga, da prebereš besedilo na str. 82 in 83.

Besedilo govori o tem, zakaj presiha Cerkniško jezero. Torej … izvedel boš vzroke za presihanje Cerkniškega jezera.

Po branju reši naloge od str. 83 do 86, in sicer 2, 3, 4, 6, 7, 8, 9, 10.

Nato pa si v zvezek zapiši, kaj je značilno za besedilno vrsto razlaga naravnega pojava.

Razlaga naravnega pojava je besedilo, v katerem je razloženo, kaj je povzročilo naravni pojav. V razlagi nastanka naravnega pojava/stanja tvorec razloži vzroke, ki vplivajo na nastanek pojava/stanja, in pokaže na posledice delovanja naravnega pojava/stanja. Pogosta veznika sta ker in zato. Pri tem mora biti pisec pozoren na zaporedje posameznih faz naravnega pojava/stanja (povedi torej ne sme razvrščati v poljubnem vrstnem redu).

Tvorec te besedilne vrste je strokovnjak določenega strokovnega področja, naslovnik pa je ožja javnost. Z razlagami nastanka naravnega pojava se srečamo v strokovni literaturi, poljudnoznanstvenih oddajah po televiziji ali radiu ipd.

Glagoli so v sedanjiku, ki izraža brezčasnost; prevladuje vzročno-posledično razmerje, ki ju izražamo z veznikoma ker in zato ter predlogom zaradi. Besedilo je objektivno, saj so v njem zajeti preverljivi podatki, pisec pa ne izraža svojih čustev oz. mnenj. Za konec pa še naloga. Na začetku ste dobili vprašanje, ali veste, kaj je vzrok za njegov nastanek. Tvoja naloga je, da na spletu poiščeš razloge za nastanek potresa.

Napiši zaokroženo besedilo z največ 10 povedmi, v katerem razložiš, kako nastane potres.

Dokazila o svojem delu mi na naslov [simona.ucenci@gmail.com](mailto:simona.ucenci@gmail.com) pošljite do 1. 6. 2020.